CELEX: 32020D1219
Language: fi
Date: 2020-08-20 00:00:00
Title: Komission päätös (EU) 2020/1219, annettu 20 päivänä elokuuta 2020, luvan antamisesta Italialle pidentää tiettyjä Euroopan parlamentin ja neuvoston asetuksen (EU) 2020/698 2 artiklassa täsmennettyjä määräaikoja (Ainoastaan italiankielinen teksti on todistusvoimainen)

26.8.2020   
               
               
                  FI
               
               
                  Euroopan unionin virallinen lehti
               
               
                  L 277/16
               
            
         KOMISSION PÄÄTÖS (EU) 2020/1219,
         annettu 20 päivänä elokuuta 2020,
         luvan antamisesta Italialle pidentää tiettyjä Euroopan parlamentin ja neuvoston asetuksen (EU) 2020/698 2 artiklassa täsmennettyjä määräaikoja
         (Ainoastaan italiankielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon covid-19:n leviämisen johdosta toteutettavista erityisistä ja väliaikaisista toimenpiteistä, jotka koskevat tiettyjen todistusten, lupakirjojen ja lupien uusimista tai niiden voimassaoloajan pidentämistä sekä tiettyjen määräaikaisten tarkastusten ja jatkokoulutusten lykkäämistä tietyillä liikennelainsäädännön aloilla, 25 päivänä toukokuuta 2020 annetun Euroopan parlamentin ja neuvoston asetuksen (EU) 2020/698 (1) ja erityisesti sen 2 artiklan 5 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2020/698 2 artiklan 1 kohdassa pidennetään määräaikoja, joissa ammattitaitoa osoittavan todistuksen (CAP) haltijan on suoritettava jatkokoulutus ja jotka olisivat muutoin päättyneet tai muutoin päättyisivät 1 päivän helmikuuta 2020 ja 31 päivän elokuuta 2020 välisenä aikana. Kyseisen asetuksen 2 artiklan 2 kohdassa pidennetään CAP-todistuksen perusteella tehdyn, yhdenmukaistetusta unionin koodista 95 kertovan merkinnän voimassaoloaikaa.
                  
               
                     (2)
                  
                  
                     Asetuksen (EU) 2020/698 2 artiklan 3 kohdassa pidennetään Euroopan parlamentin ja neuvoston direktiivin 2003/59/EY (2) liitteessä II tarkoitettujen kuljettajan ammattipätevyyskorttien voimassaoloaikaa sellaisten ammattipätevyyskorttien osalta, joiden voimassaoloaika olisi muutoin päättynyt tai muutoin päättyisi 1 päivän helmikuuta 2020 ja 31 päivän elokuuta 2020 välisenä aikana.
                  
               
                     (3)
                  
                  
                     Italia esitti 13 päivänä heinäkuuta 2020 päivätyllä kirjeellä, jossa viitattiin asetuksen (EU) 2020/698 2 artiklan 1, 2 ja 3 kohtaan, perustellun pyynnön saada pidentää kyseisen asetuksen 2 artiklan 1 ja 3 kohdassa täsmennettyjä 1 päivän helmikuuta 2020 ja 31 päivän elokuuta 2020 välisiä määräaikoja neljällä kuukaudella. Italia toimitti pyyntönsä tueksi lisätietoja 15, 16, 17 ja 21 päivänä heinäkuuta 2020.
                  
               
                     (4)
                  
                  
                     Italian toimittamien tietojen mukaan jatkokoulutuksen suorittaminen tai siitä todistuksen antaminen, yhdenmukaistetun unionin koodin 95 merkitseminen tai kuljettajan ammattipätevyyskortin uusiminen on Italiassa todennäköisesti käytännössä mahdotonta 31 päivään joulukuuta 2020 asti Italian covid-19:n leviämisen estämiseksi tai rajoittamiseksi toteuttamien toimenpiteiden vuoksi.
                  
               
                     (5)
                  
                  
                     Italia keskeytti kaikki koulutuskurssit 9 päivän maaliskuuta ja 28 päivän toukokuuta 2020 väliseksi ajaksi. Tämä koski myös Euroopan parlamentin ja neuvoston direktiivissä 2003/59/EY säädettyä kuljettajien jatkokoulutusta. Kurssit aloitettiin uudelleen vasta kesäkuun 2020 ensimmäisellä viikolla. Lisäksi lähikontaktien välttämistä koskevien sääntöjen takia ja viruksen leviämisen estämiseksi kursseille voidaan ottaa kerrallaan vain pieni määrä osallistujia. Näin ollen jonoon on kertynyt huomattava määrä kuljettajia, joiden on saatava kurssit suoritettua.
                  
               
                     (6)
                  
                  
                     Tilanne on erityisen ongelmallinen linja-autonkuljettajien jatkokoulutuksen osalta. Italian toimittamien tietojen mukaan monet kuljettajat, jotka toimivat henkilöliikenteessä käytettävien ajoneuvojen kuljettajina 10 päivänä syyskuuta 2008, saivat CAP-todistuksen saavutettuna oikeutena direktiivin 2003/59/EY 4 artiklan mukaisesti. Käytännössä ja direktiivin 2003/59/EY 4 artiklan, 8 artiklan 2 kohdan ja 14 artiklan 2 kohdan mukaisesti monien näin annettujen CAP-todistusten voimassaolo päättyi syyskuun 2015 alkupuoliskolla, koska Italia käytti mahdollisuutta pidentää direktiivin 2003/59/EY 8 artiklan 2 kohdassa tarkoitettua määräaikaa enintään seitsemään vuoteen. Myös kuljettajien, jotka uusivat CAP-todistuksensa vähän ennen sen voimassaolon päättymistä vuonna 2015, on uusittava ne jälleen 9 päivään syyskuuta 2020 mennessä. Italian arvion mukaan sellaisia CAP-todistuksia, joiden voimassaolo päättyy 9 päivänä syyskuuta 2020 ja joita ei ole vielä uusittu, on yli 62 000.
                  
               
                     (7)
                  
                  
                     Myös sellaisten CAP-todistusten, jotka on annettu kokeiden perusteella 11 päivän syyskuuta 2007 ja 31 päivän joulukuuta 2007 välisenä aikana, voimassaolo päättyy 11 päivän syyskuuta ja 31 päivän joulukuuta 2020 välisenä aikana.
                  
               
                     (8)
                  
                  
                     Italian toimittamista tiedoista käy lisäksi ilmi, että 35 tunnin jatkokoulutuskurssi kestää vähintään viisi päivää ja suurin osa osallistujista tarvitsee sen suorittamiseen kaksi viikkoa. Kun osallistujat ovat suorittaneet kurssin hyväksytysti, heidän on haettava infrastruktuurista ja liikenteestä vastaavalta ministeriöltä uutta ajokorttia, johon on merkitty yhdenmukaistettu unionin koodi 95, joka todistaa, että jatkokoulutus on suoritettu direktiivin 2003/59/EY mukaisesti. Näin ollen Italia pitää todennäköisenä, että monet kuljettajat eivät pysty suorittamaan jatkokoulutuskurssia ja hallinnollista menettelyä, joita toiminnan jatkaminen edellyttää.
                  
               
                     (9)
                  
                  
                     Siltä osin kuin on kyse asetuksen (EU) 2020/698 2 artiklan 1, 2 ja 3 kohdasta Italialle olisikin annettava lupa saada pidentää kyseisen asetuksen 2 artiklan 1 ja 3 kohdassa täsmennettyjä 1 päivän helmikuuta 2020 ja 31 päivän elokuuta 2020 välisiä määräaikoja neljällä kuukaudella,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Annetaan Italialle lupa pidentää asetuksen (EU) 2020/698 2 artiklan 1 kohdassa täsmennettyä 1 päivän helmikuuta 2020 ja 31 päivän elokuuta 2020 välistä määräaikaa neljällä kuukaudella sovellettaessa kyseisen asetuksen 2 artiklan 1 ja 2 kohtaa.
            Annetaan Italialle lupa pidentää asetuksen (EU) 2020/698 2 artiklan 3 kohdassa täsmennettyä 1 päivän helmikuuta 2020 ja 31 päivän elokuuta 2020 välistä määräaikaa neljällä kuukaudella.
         
         
            2 artikla
            Tämä päätös on osoitettu Italian tasavallalle.
         
         
            Tehty Brysselissä 20 päivänä elokuuta 2020.
            
               
                  Komission puolesta
               
               Adina-Ioana VĂLEAN
               
                  Komission jäsen
               
            
         
         
            (1)  EUVL L 165, 27.5.2020, s. 10.
         
            (2)  Euroopan parlamentin ja neuvoston direktiivi 2003/59/EY, annettu 15 päivänä heinäkuuta 2003, maanteiden tavara- ja henkilöliikenteeseen tarkoitettujen tiettyjen ajoneuvojen kuljettajien perustason ammattipätevyydestä ja jatkokoulutuksesta, neuvoston asetuksen (ETY) N:o 3820/85 ja neuvoston direktiivin 91/439/ETY muuttamisesta sekä neuvoston direktiivin 76/914/ETY kumoamisesta (EUVL L 226, 10.9.2003, s. 4).